**Dôvodová správa**

**A. Všeobecná časť:**

Ministerstvo spravodlivosti Slovenskej republiky predkladá ako iniciatívny materiál do legislatívneho procesu návrh zákona, ktorým sa dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu, konaní pred ním a o postavení jeho sudcov v znení neskorších predpisov a o doplnení zákona č. 331/2003 Z. z. o voľbách do Európskeho parlamentu v znení zákona č. 515/2003 Z. z.

Uvedený návrh priamo nadväzuje na navrhovanú novelu Ústavy Slovenskej republiky, ktorou sa navrhuje kontrola ústavnosti a zákonnosti volieb do Európskeho parlamentu v konaní pred Ústavným súdom Slovenskej republiky.

V platnom znení zákona Národnej rady Slovenskej republiky č. 38/1993 Z. z. o organizácii Ústavného súdu, konaní pred ním a o postavení jeho sudcov v znení neskorších predpisov nie je upravený procesný postup Ústavného súdu Slovenskej republiky v prípade preskúmania volieb do Európskeho parlamentu.

 Návrh zákona je v súlade s  Ústavou, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

 Materiál nebol predmetom rokovania Rady hospodárskej a sociálnej dohody Slovenskej republiky.

##### DOLOŽKA ZLUČITEĽNOSTI

1. Navrhovateľ zákona: vláda Slovenskej republiky
2. Názov návrhu zákona: návrh zákona, ktorým sa mení a dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu, konaní pred ním a o postavení jeho sudcov v znení neskorších predpisov a o doplnení zákona č. 331/2003 Z. z. o voľbách do Európskeho parlamentu v znení zákona č. 515/2003 Z. z.
3. V práve Európskej únie je problematika návrhu zákona upravená v:

Zmluva o EÚ – čl. 6

Smernica Rady č. 93/109/EHS zo 6. 12. 1993 stanovujúca podrobné pravidlá pre výkon práva voliť a byť volený vo voľbách do Európskeho parlamentu pre občanov v EÚ

Akt Rady EÚ týkajúci sa volieb do Európskeho parlamentu č. 76/787 v znení rozhodnutia Rady č. 2002/772

1. Návrh zákona svojou problematikou nepatrí ani medzi priority odporúčané v Bielej knihe.
2. Charakteristika právnych noriem Európskej únie, ktorými je upravená problematika návrhu zákona:

Zmluva o EÚ – čl. 6; ustanovuje princípy, na ktorých je Únia založená – princípy slobody, demokracie, rešpektovania ľudských práv a základných slobôd a právneho štátu.

Smernica Rady č. 93/109/EHS zo 6. 12. 1993 upravuje podrobné pravidlá pre výkon práva voliť a byť volený vo voľbách do Európskeho parlamentu pre občanov v EÚ.

Akt Rady EÚ týkajúci sa volieb do Európskeho parlamentu č. 76/787 v znení rozhodnutia Rady č. 2002/772 obsahuje úpravu o nezlučiteľnosti funkcie poslanca Európskeho parlamentu s funkciou poslanca vnútroštátneho parlamentu od volieb v roku 2004.

6. Vyjadrenie stupňa kompatibility s právnou normou Európskej únie: úplná

**B. Osobitná časť:**

**K čl. I:**

**K bodom 1 a 2:**

S požiadavkami praxe sa upravuje dĺžka praxe, ktorá je potrebná na pôsobenie poradcov na Ústavnom súde Slovenskej republiky a zároveň sa v nadväznosti na zákon o štátnej službe dopĺňa ustanovenie, na základe ktorého budú môcť pôsobiť na Ústavnom súde Slovenskej republiky aj odborníci plniaci úlohy pre predsedu Ústavného súdu.

**K bodom 3 až 5:**

 Opätovne sa zavádza inštitút vedľajšieho účastníka konania v konaní pre ústavným súdom. Vedľajší účastník v konaní sa však pripúšťa iba v prípade konania o súlade právnych predpisov podľa druhej hlavy prvého oddielu. Ak bude Ústavný súd rozhodovať o súlade právnych predpisov, môže vláda Slovenskej republiky v zastúpení ministerstvom spravodlivosti vystupovať ako vedľajší účastník konania. Zároveň sa zavádza povinnosť Ústavného súdu vyžiadať si v rámci tohto druhu konania stanovisko vlády Slovenskej republiky pred rozhodnutím vo veci samej, pretože väčšina právnych predpisov je predkladaná do Národnej rady ako vládny návrh zákona, a je teda nevyhnutné, aby aj vláda mohla zaujať stanovisko v prípade rozhodovania o súlade právnych predpisov. Toto stanovisko za vládu bude predkladať ministerstvo spravodlivosti.

**K bodom 7 až 9:**

V platnom znení zákona Národnej rady Slovenskej republiky č. 38/1993 Z. z. o organizácii Ústavného súdu, konaní pred ním a o postavení jeho sudcov v znení neskorších predpisov nie je upravený procesný postup Ústavného súdu Slovenskej republiky v prípade preskúmania volieb do Európskeho parlamentu. Z uvedené dôvodu bolo nevyhnutné doplniť v príslušných ustanoveniach zákona aj možnosť preskúmania zákonnosti volieb do Európskeho parlamentu.

**K bodu 10:**

 Toto ustanovenie reaguje na potrebu praxe. na základe návrhu Ústavného súdu Slovenskej republiky sa presnejšie špecifikuje katalóg činností v štátnej službe.

**K čl. II:**

 Zákon o voľbách do Európskeho parlamentu nerieši situáciu vyhlásenia opakovaných volieb do Európskeho parlamentu pre prípad, keď Ústavný súd Slovenskej republiky vyhlási voľby za neplatné. Z uvedeného dôvodu sa dopĺňa zákon o uvedené ustanovenie a zároveň sa predsedovi parlamentu ukladá povinnosť v zákonnej lehote opätovne vyhlásiť voľby do Európskeho parlamentu.

**K čl. III:**

 Vzhľadom na navrhovanú účinnosť návrhu ústavného zákona, ktorým sa mení a dopĺňa Ústava Slovenskej republiky sa navrhuje, aby zákon nadobudol účinnosť 01. júna 2004.

Bratislava 28. apríl 2004

Mikuláš Dzurinda

predseda vlády

Slovenskej republiky

Daniel Lipšic

 podpredseda vlády

a minister spravodlivosti

Slovenskej republiky